ועדת הכספים, כנסת 20, פרוטוקול מספר 1181, 2018-12-05 10:54

משה גפני: עכשיו לגבי שדה בוקר.

משה גפני: התחלנו את הדיון, אבל לא השלמנו.

דוד אמסלם: מה זה שדה בוקר?

דוד אמסלם: תסבירו לנו קצת.

איתן ברושי: זה היה כבר פעם אחת.

דוד אמסלם: לא, אני רוצה להבין מה זו המדרשה הזו.

משה גפני: בסדר.

משה גפני: מי מסביר את שדה בוקר?

משה גפני: בבקשה.

דוד אמסלם: אתה יודע מה, למה צריך לתקצב אותה?

איתי כהן: שלום, אני איתי כהן, מרשות החברות הממשלתיות.

איתי כהן: באנו לפה בעצם בפעם הקודמת לבקש אישור להשקעה במדרשת שדה בוקר, שהיא חברה ממשלתית שמוחזקת ב-60% על ידי המדינה, והמדינה היא גם בעלת השליטה.

דוד אמסלם: זו חברה ממשלתית?

איתי כהן: חברה ממשלתית.

דוד אמסלם: למה המדינה צריכה חברה כזו?

איתי כהן: זה דיון אחר לגמרי, אבל זה המצב.

רועי פולקמן: לא, בעבר זו הייתה תפיסה ציונית של שדה בוקר.

דוד אמסלם: רק שנייה, מה זאת אומרת "דיון אחר"?

דוד אמסלם: זה הדיון.

איתי כהן: הדיון הוא על האישור של ההשקעה.

איתי כהן: אתה שואל על הרציונל למה מדובר בחברה ממשלתית?

דוד אמסלם: אני שואל: למה אנחנו צריכים חברה ממשלתית?

דוד אמסלם: במה החברה הממשלתית הזו עוסקת?

איתי כהן: החברה הממשלתית הזו עוסקת בתחום החינוך והתיירות.

איתי כהן: היא התאגדה מכוח הסכם של המדינה עם עמותת יד בן גוריון בשנת 1973, והמטרה שלה היא בעצם לממש את חזון בן גוריון לנגב בתחומים האלה של החינוך והתיירות.

איתי כהן: החברה בעצם מפעילה תיכון סביבתי ופנימייה.

דוד אמסלם: יש עוד חברה כזו בארץ?

דוד אמסלם: שמפעילה פנימייה וכולי?

איתי כהן: כן, כמובן.

איתי כהן: יש הרבה מאוד כפרי נוער בארץ.

איתי כהן: יש עוד כפרי נוער ממשלתיים.

דוד אמסלם: שהם חברות ממשלתיות?

קריאה: הכפר הירוק, מאיר שפיה.

איתי כהן: מקווה ישראל, הכפר הירוק, חברת חינוך ימי.

משה גפני: רק רגע, חבר דודי אמסלם - - -

דוד אמסלם: עוד שאלה.

משה גפני: רק שנייה, אני רוצה להגיד לך, התקיים דיון - - -

דוד אמסלם: עוד שאלה.

משה גפני: בבקשה.

דוד אמסלם: יש גם ישיבות תיכוניות שהן חברות מממשלתיות או רק פנימיות כאלה?

איתי כהן: לא.

אוסנת הילה מארק: לא, שום דבר.

דוד אמסלם: רק הפנימיות הספציפיות האלה?

איתי כהן: כן.

דוד אמסלם: למה?

דוד אמסלם: למה כל פנימייה אחרת לא?

איתי כהן: חברות הממשלתיות האלו – יותר נכון, מקווה ישראל ושדה בוקר התאגדו מכוח הסכמים של המדינה עם עמותות היסטוריות.

איתי כהן: במקווה ישראל זה כי"ח ופה זה עמותת יד בן גוריון.

דוד אמסלם: אני למדתי בישיבת בבני עקיבא באור עציון, פנימייה כמו מקווה ישראל.

דוד אמסלם: למה זאת לא חברה ממשלתית שמתקצבים אותה?

איתי כהן: הסיבה, קודם כול, התקצוב של המוסדות האלו הוא תקצוב כמו שיש לכל יתר כפרי הנוער בארץ.

איתן ברושי: מתקצבים אותם, דודי.

דוד אמסלם: מה המשמעות שהם חברה מממשלתית?

איתי כהן: המשמעות היא שהמדינה היא הבעלים שלה, ואנחנו כרשות החברות מפקחים על פעילותה.

דוד אמסלם: למה המדינה צריכה להיות בעלים של פנימיות?

רועי פולקמן: דודי, כי אלה מטרות שהיו, היסטורית, לחיזוק הנגב.

רועי פולקמן: זו הייתה תקופה אחרת.

רועי פולקמן: זו הייתה תקופה שהייתה.

רועי פולקמן: כפרי הנוער, למשל - - -

משה גפני: חבר הכנסת דודי אמסלם, ההחלטה בידייך.

אוסנת הילה מארק: חידשו את הנגב וממש חיזקו את הנגב.

רועי פולקמן: כן, התשובה היא כן.

רועי פולקמן: שדה בוקר זה מקום מפואר, שעושים שם עבודה חינוכית.

משה גפני: רבותיי, אפשר לדבר פה?

משה גפני: רועי, אתה נגד שדה בוקר?

רועי פולקמן: חס וחלילה.

אוסנת הילה מארק: עבודה מאוד חשובה - - - חיזקו את הנגב.

סתיו שפיר: מה זה?

סתיו שפיר: לא מחזקים את הנגב?

סתיו שפיר: אחד המוסדות החינוכיים הכי מדהימים שיש במדינה הזאת.

אוסנת הילה מארק: בטח.

אוסנת הילה מארק: כן.

דוד אמסלם: אנחנו בוודאי, אנחנו - - -

רועי פולקמן: אפשר לדון, אבל זה מוסד מפואר, זה מוסד מפואר.

משה גפני: חבר הכנסת דודי אמסלם – רבותיי, באמת.

דוד אמסלם: משפט אחד אני אגיד ובזה אסיים.

משה גפני: לא.

משה גפני: אין יותר, בגלל שהשעון רץ ואנחנו לא יכולים להצביע.

דוד אמסלם: אבל אני אגיד לפולקמן משפט אחד.

דוד אמסלם: ברשותך, משפט.

דוד אמסלם: משפט.

מוסי רז: גפני, - - - חברה בכנסת, היית יושב בקואליציה ועושה פיליבסטר?

דוד אמסלם: זה מוסד מפואר, יש הרבה מוסדות מפוארים.

דוד אמסלם: השאלה היא לא למה הוא כן, למה הם לא.

מיקי לוי: אז תהפוך אותם לחברה ממשלתית.

מיקי לוי: מה זה שייך, זה לא מועיל לדיון.

משה גפני: דודי, תקשיב לי.

משה גפני: השאלות האלה ששאלת נשאלו בישיבה הקודמת.

מיקי רוזנטל: חשבתי שאנחנו נגד הפרטה.

מיקי רוזנטל: דודי נהיה קומוניסט.

משה גפני: השאלות שלך הן שאלות נכונות.

משה גפני: אני רק מבקש ממך, היות ומדובר פה במשכורות של מורים – אתה רוצה לקיים על זה דיון, אני איתך לגמרי.

דוד אמסלם: לא, לא.

משה גפני: מה פתאום יש העדפה?

משה גפני: וזה בסדר.

משה גפני: שדה בוקר זה סמל, הכול טוב ויפה.

משה גפני: אבל יש עוד סמלים, למה הם לא בתוך העניין?

משה גפני: זו שאלה נכונה.

משה גפני: אבל על זה צריך לקיים דיון לא בשתי דקות ל-11:00, בגלל שמשכורות המורים ייפגעו.

רועי פולקמן: קודם כול, כי הם - - -

מיקי רוזנטל: אנחנו נהפוך את כל בתי הספר ואת כל המדרשות בארץ לממשלתיות, אנחנו בעד.

משה גפני: כן, כן.

משה גפני: זה עלה פה.

משה גפני: השאלה היא נכונה ובמקומה.

מיקי רוזנטל: אנחנו מאוד בעד.

איתן ברושי: גפני, הם מקבלים פחות מהמכינה בעלי.

איתן ברושי: אל תדאג לשוויון.

משה גפני: בסדר, אבל צריך לקיים דיון על זה.

משה גפני: הוא צודק.

איתן ברושי: אז יהיה דיון, אבל עכשיו צריך לסכם את הישיבה.

משה גפני: נכון.

סתיו שפיר: אחד המפעלים החינוכיים הכי ציוניים.

דוד אמסלם: דרך אגב, איתן, אנחנו לא רוצים שהם יקבלו פחות.

איתן ברושי: מאה אחוז.

איתן ברושי: דודי, אתה מכיר אותי.

סתיו שפיר: שם מחנכים גם באמת לציונות ולאהבת הארץ.

משה גפני: רבותיי, מדובר במשכורות של מורים.

משה גפני: מדובר במצב שעכשיו זה לא הזמן.

משה גפני: אני מבקש לקיים את הדיון הזה.

משה גפני: אתה צודק.

איתן ברושי: והם בנגב.

משה גפני: מי בעד אישור השקעת המדינה בחברת מדרשת שדה בוקר בנגד?

איילת נחמיאס ורבין: אני בעד, אבל לא צריך את הקול שלי.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: אני מודיע שהבקשה אושרה.

משה גפני: מדובר פה על משכורות של מורים ועל דברים ראויים לחלוטין.

משה גפני: ומה שהעלית זה הדיון האם צריך לבטל את זה או לצרף לזה עוד אחרים.

דוד אמסלם: לא לבטל.

דוד אמסלם: לצרף אחרים.

משה גפני: נכון.

משה גפני: אני לא הבנתי כל כך גם בישיבה הקודמת את היועצים המשפטיים של משרד החינוך איך הם אישרו את זה.

משה גפני: איך?

רועי פולקמן: זה היה בשנות ה-70'.

משה גפני: שנות ה-70', עכשיו היה צריך לאשר את זה.

משה גפני: אני אראה לך מה הם לא מאשרים, היועצות המשפטיות של משרד החינוך.

מיקי לוי: אני מציע להפוך את כל הישיבות לחברות ממשלתיות.

מיקי לוי: ואז כל הגירעונות יכוסו.

משה גפני: אני מודה לכם על האישור.

משה גפני: שדה בוקר אושרה.

משה גפני: הישיבה נעולה.